text: Хотелите по курортите няма да отворят това лято, прогнозират експерти - Бизнес поща - Стара Загора І България І Новини Политика Култура Общество
  От: 27 април 2020, 14:51
  Голяма част от хотелите в курортите ни няма да отворят това лято, прогнозират експертите в туризма. Причината е, че няма ясна стратегия от държавата как ще се действа при констатиране на случай на заболял от коронавирус по морето.
  В Слънчев бряг виждат изход от кризата, като базата се предостави за възстановяване на преболедували от Ковид-19. Предвижат се и нови правила за плажовете – достъпът до пясъка да става само след дезинфекция, а чадърите да са безплатни, информират в репортаж от www.bgonair.bg.
  Според експертите в туризма, големите хотелски комплекси в Слънчев бряг също няма да отворят това лято.
  Националните ни курорти смятат да не отворят хотелите си, защото ситуацията е такава, че при констатирането на заболял турист – нямаш гаранция от държавата и на практика на плещите на целия бизнес ще падне настаняването, изхранването и карантирането на целия хотел, казва Живко Табаков, който е член на УС "Бургаски черноморски туристически район".
  Колегите трябва да свикнат с мисълта, че лято ще има, сезон няма да има. Или ако има ще бъде много труден. Моите прогнози са максимум 30% от обемите, които сме реализирали. Единственият оператор, който до момента е заявил начална дата, това е "Джет ту Холидейс". Те са заявили, че на 17 юни ще започнат да оперират", каза още Табаков.